

 МКОУ «Цемерская ООШ»

 Доклад

***Ц1адаса Х1амзатил***

***творчествоялъулъ***

 ***рагъулабгун***

***патриотияб тема***

Хlадур гьабуна авар мац1алъул ва литератураялъул учитель:

Г1алиев Мухтар Мух1амадкамилович.

 Ц1адаса Х1амзатил творчествоялъулъ рагъулабгун патриотияб тема.

 Исана нилъер улкаялда т1обит1улеб буго Дагъистаналъул ц1ар раг1арав халкъияв поэт Ц1аласа Х1амзат гьавуралдаса нусиялда к1икъого сон т1убаялъул юбилей. Сонал анаг1ан гьев нилъее г1агарлъулев вуго, гьесул творчествоялъ рак1 т1аде ц1алеб буго, Щай гьедин бугеб? Гьев вук1унха унго-унголъунги халкъияв, г1адамазул рак1азда жанив ваккун гьезул пикрабиги, къасдалги,анищалги асаразулъ загьир гьарурав раг1ул устар. Жанраздалъун бечедаб гьесул творчествоялъулъ хасаб бак1 ккола рагъулабгун патриотикияб темаялъ.

 Щай гурони Х1амзатил поэзиялъулъ, чорхол би г1адин, бессун бугелъул цин пачаясул самодержавиялда данде ва хадуб гитлерилаб фашизмалда дандеги Россиялъулва улкаялъулго халкъаз гьабураб бах1арчияб къеркьей.

 Гьеб темаялда Ц1адаса Х1амзатил твлрчество цебет1еялъе к1удияб асар гьабич1ого рес гьеч1о анч1ила ич1абилеб г1асруялъул ахиралда ва къоабилеб г1асруялъул байбихьуда халкъалъул бук1араб революционнияб багъа- бачариялъ ва хадуса жиндир дандерижи Дагъистаналдеги щвараб 1905 соналъул революциялъул бураналъги. Гьеб киналъго Х1амзатие кумек гьабуна поэзиялъул нух т1аса бищизе ва маг1арулазул коч1олъ ц1ияб, роц1араб гвангъи ва ч1ванкъот1и лъугьинабиялъе. Гьединаб буго революциялда цересел к1алзул устарзабазда данде ккун Х1амзатил т1олабго творчество. Поэтасул т1оцересел куч1дузул хал гьабидал гьеб ц1илъи, тема хиси бихьизе зах1малъуларо. Гьев вач1уна лъугьа-бахъиназул х1акъалъул куч1дул хъваялдаса социалияб темаялде, бег1ераб сатираялде.

 Гражданин х1исабалдаги поэт х1исабалдаги Ц1адаса Х1амзатил пагьму- гьунар хасго ц1акъ загьирлъана гитлерилаб Германиялъул хъамалчаг1азда данде советхалкъалъ гьабураб К1удияб Ват1анияб рагъул соназда. Х1амзатица бихьизабуна жив Ват1аналъул унго-унгояв патриот вук1ин.Гьесул поэзиялда реч1ч1ана гвангъараб нур ва тушманасдеборкьараб ццин. Халкъияв поэтасул ццидалаб ва х1алуцараб гьаракь багъизе лъугьана Дагъистаналъул кьурабазда, гъугъадана к1к1алабахъ, гьев Ват1аналде тушманасде рокьукълъиги х1алуцараб куцалда загьир гьабулел к1алъаялгун вахъана рагъухъабаздаги зах1матчаг1аздаги цеве. Гьесул патриотикияб к1алъаялгун макъалабиги ч1орлъун реч1ч1улел куч1дулги, Маяковскияс абухъе, хучдузда ращалъулел рук1ана.

 Рагъул т1оцересел къояздаго Х1амзат партиялъул обкомалъ ах1ун Мах1ачхъалаялде вач1уна, ва гьеб къоялда къасиго гьесул Ват1аналде бугеб рокьул х1асрат гьалдолеб ва г1агараб ракь ц1унизе халкъ ах1араб хит1аб радиоялдасан раг1ула. Поэтас живго Ват1ан ц1унизе х1адурвлъун ва рагъда вугевлъун лъазе гьабуна.

 1941 соналъул 28 июналда гьабурабк1алъаялда гьес абуна Дагъистаналъул маг1арулал т1олабго улкагун цадахъ ругилан, к1удиял вацаллъун колел г1урус халкъалгун ругилан ва Дагъстаналъул цебесеб бах1арчияб тарих рак1алде щвезабуна. Рагъул соназда хасаб тарбия кьеялъулаб к1вар бук1ана г1адамал нек1сияб тарихалъул бах1арчиял г1адатазда ругьунгьариялъул. Ват1аналъ халкъ ах1улеб бук1ана умумазул рагъулал гьунараздаса мисал босизе.

 Ц1адаса Х1амзатил рагъул темаялда т1асан хъварал цо-цо куч1дузулъ Гитлер релълъинавулев вуго вах1шияв ва хъант1арав Надир –шагьасда ва абулеб буго Гитлерил хъамалчаг1азулги бук1ине бугин Надир- шагьилазулго г1адаб инжитаб къисмат.

 Гитлер ва гьесул чукъби суризарун хъварал бег1ерал ва г1акъилалги загьруялги куч1дул рагъде унезги, рагъда ругезги ва тылалда ругезги ах1улел рук1ана. Гьединал ккола «Рахъа дида хадур, харабазул т1ел», «Г1емер лъадар ани, г1ерет1 бекула», «Гьит1инай Пат1иде», «Рагъул тулпар» абулел ва цогидалги куч1дул. Хасго бат1аго ц1акъ гьел асаразулъ загьирлъун рук1ана нилъер к1удияб улкаялъул миллатазул биххи гьеч1еб гьудуллъиялъул ва патриотияб цолъиялъул бакънал.

Ракьал рахъаниги, рак1ал рахъич1о,

Бихъараз букъила къохьол дуниял.

Бавудаса гуро бугъил х1ал лъалеб,

Рагъда лъадаридал лъала бихьинал.

 К1удияб Ват1анияб рагъул соназда хъвадарухъаби халкъалдехун к1алъалел рук1ана бит1арабги бицун, рагъда бугеб х1алуцараб х1алги нилъерго аскаразул бит1ккунгут1иги бахчич1ого. Гьеб хасиятаб бук1ана Х1амзатиеги.

Палъдал гали борцун гумиги рекьун,

Гуч бергьарав Пирг1ан г1агарлъун вуго.

 Г1иц1го рагъда бугеб ах1вал-х1ал бицун толароан халкъияв поэтас, зах1матаб х1алалде ккараб мехалда таваккалги ц1ик1к1араб бах1арчилъиги х1ажалъулеблъи лъазабулеб бук1ана.

Нилъер бак1 теларилан

Тушман т1аде гьет1ани,

Т1арамагъадисеб рух1

Гьесда данде рехила.

 Гьел руго «Армиялде араз анир хут1аразе» абураб коч1ол мухъал». Гьеб кеч1 лъугьана К1удияб Ват1анияб рагъул соназда тушманасдаса г1агараб ракь эркен гьабизе рахъаян халкъазде ах1и баялъулал куч1дузе байбихи лъураб асарлъун.

 Патриотиял куч1дузулъ хасаб бак1 ккола руччабазул образаз . Гьел образал г1уц1ун руго цеесей, рос-рукъалъе рит1ухъай, х1асратай маг1арулалъулги гьанжесеб заманалъул ц1ияб г1умруялда г1урай маг1аруцлалъулги хасиятал цолъизе гьарун. Гьединлъидал гьелги камилал художествиябгун идеялъул рахъалъ ц1убарал ва ц1алдолезе к1удияб асаргьабулел руго. Гьединал руччаби маг1арул щибаб росулъ г1емерал рук1анин абуни бит1ун бук1инаро , киналго рук1ана гьединал. Гьел руччаби мустах1икъал руго х1урматалъе, к1удияб рокьуе.

 Вокьулев росасдаса ят1алъиялъул рек1ел пашманлъигун унтиги, гьевгун дандч1вазе бугеб г1урхъи гьеч1еб х1асратги, гьесул къисматалъул ургъалица рах1ат хвезабураб рек1ел х1алуцинги, зах1матал къоязда гьесие кумек гьабизе ине х1адурай йик1инги---гьел киналго цох1о героиняялъул образалъулъ цолъизарурал хасиятал рук1ине бегьула г1иц1го унго=унгояй маг1арулалъул. Гьелъ бихьизабула гьей яхараб борхалъи, г1умруялда жаниб гьелъ кколеб мустах1икъаб бак1. Гьанжесел руччаби рак1-рак1алъ бахиллъизе бегьула к1икъоабилел соназул руччабазда. Бит1ахъе гьединаллъун цере ч1езарула шаг1ирас жиндирго куч1дузул героиняби.

Рилълъа, т1улил яцал, т1инч1аб лочнода

Чаргъадица лъурал ругънал рукъизе.

Чохьол эбел , къач1ай къват1ул г1ангураз

Ц1ум х1уларал рохьал рихьун русине.

Гьеб гуребги, ч1ужуг1адан-маг1рулалъул образалдалъун Х1амзатица бихьизабулеб буго гьебго заманалда г1умруялъул кьог1лъиги, маг1арулалде бегараб бак1лъиги. Къисматалъул рах1му гьеч1олъиги ва , кинаб зах1мат т1аде беганиги, гьеб х1ехьезе магарулай х1адурай йик1инги, гьелъул къуркьи гьеч1олъиги.

 Маг1арулазе ц1акъго рокьулел Х1амзатил куч1дуздаса цояблъун кола «Гьит1инай Пат1иде» абураб. Гьелъулъ авторас к1удияб махщалида цебе ч1езабула заманалъул х1алуцинги, г1асилъиги, рагъул балагьалъул г1урхъи гьеч1олъиги. Жиндирго васасул гьит1инаб лъимаде бугеб г1урхъи гьеч1еб рек1ел рокьиги чияр ракьалда «къилбаялде керен кьун кьижун тун» гьелъул эменгун рокъове т1ад вуссунев жиндирго рек1ел унтиги ва гьеб лъимада гурх1улеб рек1ел х1алуцинги бит1ахъе нилъецаго х1ехьолеб бугин ккола.Гьайгьай, жиндаго бихьараб , жиндицаго х1ехьараб бугелъулгибатила авторасда гьединаб къуваталда кьезе к1вараб героясул рек1ел х1алуцин.

 Кин бугониги, нилъеда бич1ч1ула авторас т1убараб куцалда рагьулеб гьеч1олъи гьесул жанисеб х1ал. Гьес гьеб, бахчараб вулкан кинигин, ц1унун буго, т1убан загьир гьабизе биччач1ого, г1иц1го гьит1инай Пат1ида бит1ун бицуна т1ок1алъ эмен гьеч1олъи. Х1амзатица гьаниб х1исаб гьабула цох1о гьезул хъизамалде гурелъулин рагъуца балагь рещт1ине гьабурабан.

 Лирикиял ва патриотиял куч1дузда цадахъго к1удияб къуват дол соназда бук1ана сатираялъулал куч1дузулги.

 Фронталдаги тылалдаги г1емерал куч1дул ах1иялъе, халкъазда гьоркьор гьел т1ирит1иялъе балъголъилъун бук1ана гьезул г1акъилаб г1адатлъиги, героязул рек1ел рохелги, рек1ел х1алакинги х1еренго, берцинго, т1адагьго ва щивасда реч1ч1уледухъ загьир гьаризе к1веялъулъ. Цоги балъголъилъун бук1ана поэтас, г1адатиял ва мухъилал г1адамазда гьоркьовги вук1ун г1адатиял г1адамазул х1акъалъулъ хъвалел рук1ин куч1дул.

 Цоги к1удияб асаргун Ват1аналде ва диналде рокьи куцаялъул темаялдалъун халкъалда цеве вахъунев вуго к1удияв шаг1ир жиндирго, нилъеца к1удияб адаб гьабизе ккараб « Шамиль» абураб поэмагун. Цогидалги ч1ах1иял асаразги нуг1лъи гьабула кинаб х1асраталда Х1амзат рагъул соназда х1алт1аравали лъазе.

Шамилица жиндирго

Аслияб мурадалда,

Дагъистаналъул агьлу

Эркенлъиялде ц1ала.

 Ц1алдолезда цеве Ц1адаса Х1амзат вахъуна зах1матчаг1азе г1амал-хасияталъулаб, зах1маталъулаб, интернационадияб ва ракъулабгун патриотияб тарбия кьеялъе жидер асараздалъун квербакъи гьабурал Дагъистаналъул хъвадарухъабазул цевехъан х1исабалда. Рагъулабгун патриотияб тарбия кьеялъе литератураялъулъ Ц1адаса Х1амзатил творчествоялъ кколеб бак1ги гьелъ лъураб бут1аги гъваридго лъазабизе мустах1икъаб буго.

Пайда босараб литература:

1. Ц1адаса Х1амзатил асарал.
2. «Гьудуллъи» журнал
3. «Х1акъикъат» газета
4. Интернеталдаса макъалаби